ru ky fr cs ky ky ky ky ky ky ky ky ky kk ru ky ky ky ky ky ru ky ky ky ky ky ky ky ky ru ky ky ky ky ky ky ky kk uz ky ky ky ky ky ky ky ky ky ky ky hy ru ky ru ru ru en
ЮСАИД сапаттуу билим алууга көмөктөшөт
КРнын Билим берүү жана илим министрлиги жана АКШнын Эларалык өнүгүү боюнча агенттиги (USAID) Өз ара түшүнүүчүлүк меморандумуна кол коюшту.
Кыргызстанда ЮСАИД каржылаган орто билим берүү боюнча жаңы долбоорду баштоого арналган иш-чара жуманын башында министрликте болуп өттү. Жолугушуунун башында Билим берүү жана илим министри И.Болжурованын сунушу менен Түштүк жергесинде болуп өткөн жер титирөөдөн набыт болгон жердештерибиздин элесине бир мүнөт аза күтүү болду.
Министр баш сөзүндө жамандык-жакшылык мына ушинтип ээрчишип жүргөн турмуш мыйзамын белгилөө менен бул маанилүү окуянын катышуучуларына АКШнын аталган агенттиги менен көп жылдан берки кызматташтыгы тууралуу кыскача баяндап айтып өттү.
Старт алган кезектеги долбоор "Сапаттуу билим" деп аталат. Билим берүүнүн сапатын жогорулатуу долбоору - ЮСАИДдин Кыргызстан, Тажикстан жана Түркмөнстан республикаларында башталгыч жана орто билим берүүнүн сапатын жогорулатууга өбөлгө түзүүчү аймактык долбоору болмокчу. Ал 2012-жылдын сентябрына чейин эсептелген. Башталгыч жана орто билим берүү жаатындагы мурунку долбоорлорунун жетишкендиктерине таянып, Кыргызстандын Өкмөтүнө Билим берүү стратегиясын жүзөгө ашыруу жагынан көмөктөшөт.
Долбоор төмөнкү жолдор аркылуу окуучулардын жетишүүсүн жакшыртууга багытталмакчы: 1) окуучулардын жетишүүсүнө баа берүүнүн жана окутуунун заманбап усулдарын кеңири колдонуу; 2) мугалимдерди даярдоо жана кесиптик чеберчилигин жогорулатуу программаларына формативдик баалоо усулдарын киргизүү; 3) куррикулумду жана билим берүү саясатын өркүндөтүү процессине мугалимдерди катыштыруу; 4. билим берүүнү каржылоо жана башкаруу тутумунун натыйжалуулугун жогорулатуу.
ЮСАИДдин "Сапаттуу билим" билим долбоору окутуунун инсанга багытталган усулдарын кеңири жайылтуу менен окутуунун жана класстагы окуучуларды кыйла бай билимге, билгичтиктерге жана көндүмдөргө каныктыруучу маанай түзүүнүн усулдарын иштеп чыгуу жагынан мугалимдерге колдоо көрсөтөт.
Аталган долбоордун адистеринин айтымында, долбоордун ишмердигин бүткүл өлкөгө жайылтуу пландалууда. Алардын иш-чара алкагында мугалимдердин класстагы ишин жакшыртууга багытталган окутуу программалары жана материалдарын даярдоо үчүн Кыргыз билим берүү академиясы, И.Арабаев атындагы КМУ менен кызматташуу каралган. Мындан тышкары райондук, шаардык билим берүү бөлүмдөрүнүн адистери да долбоордун ишине тартылышмакчы.
Европа Кыргызстанга жардам берүүдө
Үстүбүздөгү окуу жылында Ош мамлекеттик жана Талас мамлекеттик университеттеринин студенттеринин жаңы тобу Европадан бакалавр курсунан билим алуусун уланта турган болду.
Бул туурасында Ош мамлекеттик университетинин проректору Авазбек Асанов Венгрияда болуп өткөн эл аралык семинарга катышып келгенден кийин белгилүү болду. Окуу жайдын басма сөз борборунун берген маалыматына таянсак, эл аралык семинарда Кыргызстандын университеттерине айыл чарба бакалаврларын даярдоодо жардам берүү боюнча ЕВАК "Темпус-Тасис" долбоорунун ишке ашырылышы талкууланган.
ЕВАК долбоору 2006-жылы Ош жана Талас мамлекеттик университеттери тарабынан даярдалып, аны Евросоюз колдоп, 526 миң евро бөлүп берген. Анын негизинде Венадагы жер кыртышынын маданияты университети (Австрия), Сзегед университети (Венгрия), Оснабрюк университети (Германия) жана Ллейд университети (Испания) жогоруда аталган кыргызстандык эки университеттин студенттеринен айыл чарба бакалаврларын даярдоого жардам берүү милдетин алышкан. Эки жылдын ичинде бул окуу жайлары техникалык каражаттар жана окуу китептери менен камсыздалып, окутуучулар стажировкадан, ал эми студенттер практикадан өтүп келишкен. Эми студенттердин жаңы тобу жакын арада блимин улантуу үчүн Европанын жогорку окуу жайларына аттанышат.
Балдардын келечегине баарыбыз жооптуубуз
Жаш өспүрүмдөрдүн, айрыкча, окуучулардын арасында кылмыштуулуктун өсүп жатышы жалпы коомчулукту тынчсыздандырып келет. Баланы ар бир үйдүн куту, ырыскысы деп билебиз. Коомдун эртеңкиси да балдарга, алардын келечекте кандай адам болуп калыптанышына байланыштуу.
КРын Билим берүү жана илим министрлиги менен Ички иштер министрлигинин 2008-жылдын 26-августундагы биргелешкен буйругун кыргыз элинин келечегине кам көрүү катары кабыл алдык.
Аталган буйруктун аткарылышы боюнча Лейлек райондук билим берүү жана ички иштер бөлүмдөрүнүн биргелешкен иш-чаралары түзүлүп, 2008-жылдын 25-сентябрында Ички иштер министринин орун басары, Баткен облустук мамлекеттик администрация жетекчилиги катышкан семинар-кеңешме Ю.Гагарин атындагы орто мектептин базасында өткөрүлдү.
Семинар-кеңешмени Лейлек районунун акими К.Шайназаров жетектеп, ага айыл өкмөттөрүнүн, Исфана шаар башкармалыгынын башчылары, укук коргоо органдарынын кызматкерлери, айыл аксакалдары жана аялдар кеңештеринин төрагалары, мектеп директорлору, мугалимдер, жаштар уюмдарынын жетекчилери, жогорку класстын окуучулары жана ата-энелер комитеттеринин өкүлдөрү катышышты.
Семинардын катышуучулары Ю.Гагарин атындагы орто мектепте жогоруда аталган буйруктун негизинде түзүлгөн профилактика каанасы жана профилактикалык кеңештин иштери менен таанышышты. Чогулгандар аталган кеңештин аткарган иштери, окуучулар арасында укук бузуулар, кылмыштуулук, зордук-зомбулук жана мектеп рэкетин алдын-алуу боюнча маек курушуп, ой-пикирлерин ортого салышты. Алардын айтымында, бул багытта коомчулуктун биргелешкен иш аракеттери гана жакшы натыйжа бермекчи.
Айрыкча, жаштарды элдин улуттук баалуулуктарынын негизинде, белгилүү инсандардын үлгүсүндө тарбиялоо жана ошондой эле бала тарбиялоодо ата-энелердин жоопкерчилигин арттыруу зарылдыгы семинар кеңешменин резолюциясында камтылды.
Бул семинар кеңешме эки министрликтин биргелешкен буйругун аткаруу боюнча түзүлгөн иш-чараларды жүзөгө ашыруунун алгачкы кадамы болуп калды.
Мугалимдер "Кумтөрдү" көрүп кайтышты
Жакында Жети-Өгүз районунун химия, биология жана экология мугалимдери Караколдогу "Здравплюс" долбоорунун өкүлдөрү менен бирдикте "Кумтөрдө" болуп келишти.
Экскурсия учурунда мугалимдерди кызыктырган көп суроолор козголду. Алардын эң олуттуусу - айлана-чөйрөнү коргоо жана кен казууда эмгектин коопсуздугу деп белгилешти алар. Андыктан айлана-чөйрөнү коргоо бөлүмүнүн кызматкерлеринин айткандарын зор маани коюп угушту. Адистердин айтымында "кен чыгарылып жаткан жерде радиация деңгээли өтө жогору" деп, эл арасында тараган кеп-сөздөр чындыкка көп коошо бербейт. "Кыргызстандартта" маал-маалы менен текшерүүдөн өткөрүлүп туруучу радиометр карьерде саатына 18-20 микрорентгенди көрсөтөт. Мында Кыргызстандагы табигый радиациялык фон саатына 25 микрорентген экендигин эске алуубуз кажет. Өндүрүштүк окутуп-үйрөтүү боюнча улуу мастер Турат Асановдун айтуусу боюнча Кумтөрдүн өзгөчөлүгү - алтын чайылган кенде радиоактивдүү элементтин жоктугунда. Мугалимдер кен казылган жерде коопсуздук техникасы аябай так сакталаарын өз көздөрү менен көрүштү. Ал эми ишкананын ишкердүүлүгү компаниянын тиешелүү кызматы тарабынан эле эмес, Кыргызстандын мамлекеттик структуралары тарабынан да дайыма көзөмөлгө алынып турат.
Кенди майдалоо жана алтынды чогултуу процесси жүрүп жаткан фабрикада мугалимдер бир саатка жакын убакыт болушуп, өндүрүш цикли алтынды өндүрүүгө гана арналаарына ынанышты. Алар өз колдору менен 16 килограммдан ашык салмактагы Доре куймасын кармап көрүштү. Адистердин айтымында анда 80-85% алтын болот. Бул алтын казуучу фабриканын акыркы, даяр продукциясы болуп саналат.
Экскурсиянын соңунда алар экология маселесине жана ишкананын ишкердүүлүнө арналган презентацияга катышышты.
ББИМ №29-гимназияга каржылык колдоо көрсөттү
Билим берүү жана илим министри Ишенгүл Болжурова 7-октябрда Бишкектеги №29-мектеп- гимназияга барып, ББИМдин борбордук аппараты чогулткан 26 миң сом акчалай жардамды тапшырды.
Министр акчалай жардамды мектептин педагогикалык эмгек жамаатына тапшырып жатып, кырсыктан көз жумган окуучулардын ата-энесине, мугалимдерине дагы бир жолу көңүл айтты. Мындан кийин мугалимдер окуучулары менен жаркыраган мектебинде аман-эсен кырсыктан сырткары болсун, кудай колдоп жүрсүн деген тилегин билдирди.
И. Болжурова ошондой эле аталган мектептин Бишкектеги эски окуу жайлардан экенин, санжыргалуу салт-санаасы бар билим очогу экенин белгилеп, ошол салтты сактап, сапаттуу билим-тарбия берип келаткан педагогикалык жамаатка ыраазылык сөзүн жолдоду. Мектептин директору Бактияр Кадыровду жакында эле кайрадан Бишкек шаардык кеңешине депутат болуп шайланышы менен куттуктады.
24-августта болгон аба кырсыгынан №29-мектеп гимназиянын алты окуучусу жана бир мугалим курман болушкан. Кырсыктаган "Боинг 737" учагынын ичинде мектептин баскетбол боюнча курама командасы да бар болчу. Аларды мектеп директору жана шаардык кеңештин депутаты Бактияр Кадыров жетектеп бараткан. Он беш баладан турган баскетбол командасы Ирандагы жаштардын эл аралык олимпиадасына катышуу үчүн учакка отурушкан. Б. Кадыров коогалаң кырдаалда чечкиндүүлүк көрсөтүп, тогуз окуучусу менен күйүп аткан учактан чыгып кетүүгө үлгүрүшкөн.
"Шаттык" коло медалдуу болду
19-25-сентябрда Саратов шаарында өткөн экинчи Бүткүл дүйнөлүк Дельфин оюнунда Кыргызстандан барган делегаттар байгелүү кайтышты.
Бул оюндарга Кыргызстандан "Сейтек" өспүрүмдөр борборунун "Шаттык" жана №4 музыкалык мектебинин чыгармачыл тобу менен бирдикте жалпы 32 адам катышкан.
Конкурска барган 61 мамлекеттин миңдеген чыгармачыл балдары 14 номинация боюнча күч сынашты. Ар бир номинациялар балдардын жаш курагына жараша бөлүнгөн. Натыйжада Кыргызстандан барган "Шаттык" үлгүлүү ансамбли коло медалга арзыды.
Бул ансамбль жыл сайын Дельфин оюндарына катышып келет. Мурда Киевде жана Астанада өткөн оюндарда алтын медаль алып келишкен.
Дельфин оюнуна катышкан кыргызстандыктарга ЭЛСОН ЛЛСи Kg соода компаниясы жана "Ата" кондитердик фабрикасы өздөрүнүн продукциялары менен демөөрчүлүк кылып келишет.